CELEX: 32022D0098
Language: bg
Date: 2022-01-25 00:00:00
Title: Решение за изпълнение (ЕС) 2022/98 на Съвета от 25 януари 2022 година за изменение на Решение за изпълнение (ЕС) 2020/1561 за предоставяне, по силата на Регламент (ЕС) 2020/672, на временна подкрепа на Унгария с цел смекчаване на рисковете от безработица при извънредните обстоятелства вследствие на избухването на COVID-19

26.1.2022   
               
               
                  BG
               
               
                  Официален вестник на Европейския съюз
               
               
                  L 17/42
               
            
         РЕШЕНИЕ ЗА ИЗПЪЛНЕНИЕ (ЕС) 2022/98 НА СЪВЕТА
         от 25 януари 2022 година
         за изменение на Решение за изпълнение (ЕС) 2020/1561 за предоставяне, по силата на Регламент (ЕС) 2020/672, на временна подкрепа на Унгария с цел смекчаване на рисковете от безработица при извънредните обстоятелства вследствие на избухването на COVID-19
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2020/672 на Съвета от 19 май 2020 г. за създаване на Европейски инструмент за временна подкрепа с цел смекчаване на рисковете от безработица при извънредни обстоятелства (SURE) вследствие на избухването на COVID-19 (1), и по-специално член 6, параграф 1 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     По искане на Унгария от 6 август 2020 г. Съветът, посредством Решение за изпълнение (ЕС) 2020/1561 (2), ѝ отпусна финансова помощ под формата на заем с максимален размер 504 330 000 EUR и с максимален среден срок до падежа от 15 години, с цел да допълни националните усилия на Унгария за преодоляване на въздействието от избухването на COVID-19 и на социално-икономическите му последици за работниците и самостоятелно заетите лица.
                  
               
                     (2)
                  
                  
                     Заемът трябваше да се използва от Унгария за финансиране на мерки, подобни на схеми за подпомагане на работата на непълно работно време, и мерки, свързани със здравето, както са посочени в член 3 от Решение за изпълнение (ЕС) 2020/1561.
                  
               
                     (3)
                  
                  
                     Избухването на COVID-19 блокира значителна част от работната сила в Унгария. Това доведе до многократни внезапни и съществени увеличения на публичните разходи в Унгария, свързани с нова мярка, а именно еднократна схема за подпомагане на доходите на самостоятелно заетите лица в секторите, засегнати от мерките за защита и мерките, посочени в член 3, букви е), ж), з), и) и й) от Решение за изпълнение (ЕС) 2020/1561.
                  
               
                     (4)
                  
                  
                     Избухването на COVID-19 и предприетите от Унгария през 2020 г. и 2021 г. извънредни мерки за преодоляване на разпространението на вируса и на социално-икономическите и свързаните със здравето последици от него се отразиха и все още се отразяват изключително сериозно върху публичните финанси. Към края на 2020 г. дефицитът по консолидирания държавен бюджет на Унгария е бил 8,0 % от брутния вътрешен продукт (БВП), а консолидираният държавен дълг — 80,1 % от БВП. Според прогнозата на Комисията от есента на 2021 г. дефицитът по консолидирания държавен бюджет и дългът на Унгария се очаква да се свият съответно до 7,5 % и 79,2 % от БВП през 2021 г., а нейният БВП се очаква да нарасне със 7,4 % през 2021 г.
                  
               
                     (5)
                  
                  
                     На 1 декември 2021 г. Унгария поиска допълнителна финансова помощ от Съюза в размер на 147 140 000 EUR с цел ново допълване на националните ѝ усилия, предприети през 2020 г. и 2021 г. за преодоляване на въздействието от избухването на COVID-19 и неговите социално-икономически последици за работниците и самостоятелно заетите лица, и по-специално мерките, посочени в съображения (6) — (8).
                  
               
                     (6)
                  
                  
                     С Правителствено постановление № 485/2020 (XI. 10.) (3) Унгария удължи до края на извънредното положение и измени редица данъчни мерки, посочени в член 3, букви е), ж), з) и й) от Решение за изпълнение (ЕС) 2020/1561. Поисканият от Унгария заем е предвиден само за покриване на разходи за периода от декември 2020 г. до юни 2021 г. Постановлението съдържа изричното условие, че бенефициерите трябва да запазят трудовите договори, които са били в сила към момента на влизане в сила на постановлението, и да не прекратяват такива договори с предизвестие от работодателя, докато съответните мерки са в действие. Обхватът на секторите, които отговарят на условията за подпомагане, беше променен с член 1 от „Правителствено постановление № 571/2020. (XII. 9.)“ (4), член 1 от „Правителствено постановление № 638/2020. (XII. 22.)“ (5), член 1 от „Правителствено постановление № 105/2021. (III. 3.)“ (6), член 1 от „Правителствено постановление № 147/2021. (III. 27.)“ (7) и член 1 от „Правителствено постановление № 204/2021. (IV. 29.)“ (8). За секторите, които са най-силно засегнати от пандемията, Унгария въведе освобождаване на работодателите от социалноосигурителните вноски и налога за обучение първоначално за периода от март до декември 2020 г., както и намаляване на вноските на работодателите за рехабилитация първоначално за периода от март до юни 2020 г. Унгария въведе също така изключване на разходите за персонал от данъчната основа на данъка за малките предприятия (KIVA), първоначално за периода от март до юни 2020 г. За всички тези мерки бе поискана само частта от общите разходи (или пропуснати приходи), свързана с дружествата, въвели намалено работно време или принудителен отпуск, или със случаите, когато служителите са били постоянно наети на работа до последния период, за който има налични данни за изпълнението. Тъй като тези мерки представляват пропуснати приходи за държавата, те могат да се приемат за равностойни на публични разходи.
                  
               
                     (7)
                  
                  
                     Освен това, с „Правителствено постановление № 105/2021. (III. 3.)“, член 1 от „Правителствено постановление № 147/2021. (III. 27.)“ и член 1 от „Правителствено постановление № 204/2021. (IV. 29.)“ Унгария измени освобождаването от режима на еднократно платимия годишен (патентен) данък за малък бизнес (KATA), както е посочено в член 3, буква и) от Решение за изпълнение (ЕС) 2020/1561, като първоначално то беше въведено за периода от март до юни 2020 г. и впоследствие бе удължено за периода от март до април 2021 г. В искането е обхваната само частта от разходите, свързана с подпомагането на самостоятелно заетите лица и едноличните търговци. Мярката може да се приеме за мярка, подобна на схемите за подпомагане на работата на непълно работно време съгласно Регламент (ЕС) 2020/672, тъй като целта ѝ е самостоятелно заетите лица или сходните категории трудещи се да бъдат защитени от спад или загуба на доходите.
                  
               
                     (8)
                  
                  
                     Посредством „Правителствено постановление № 310/2021. (VI. 7.) относно компенсационната подкрепа за самостоятелно заетите лица“ (9) Унгария въведе и нова еднократна схема за подпомагане на доходите за самостоятелно заети лица в сектори, засегнати от ограничителни мерки, при условие че те поддържат дейността си най-малко два месеца след очаквания край на извънредното положение. Размерът на еднократното плащане възлиза на гарантираната месечна минимална работна заплата (219 000 HUF). Периодът на допустимост приключва в края на извънредното положение. Целевата група на схемата са едноличните предприемачи, които нямат служители и не отговарят на условията за подпомагане по секторната схема за възнагражденията. Мярката може да се приеме за мярка, подобна на схемите за подпомагане на работата на непълно работно време съгласно Регламент (ЕС) 2020/672, тъй като целта ѝ е самостоятелно заетите лица или сходните категории трудещи се да бъдат защитени от спад или загуба на доходите.
                  
               
                     (9)
                  
                  
                     Унгария изпълнява условията по член 3 от Регламент (ЕС) 2020/672 за отправяне на искане за финансова помощ. Унгария предостави на Комисията подходящи доказателства, че нейните извършени и планирани публични разходи са се увеличили с 897 720 542 EUR, считано от 1 февруари 2020 г., заради националните мерки за справяне със социално-икономическите последици от избухването на COVID-19. Това представлява внезапно и съществено увеличение, тъй като е свързано както с нова мярка, така и с разширяване на съществуващите мерки, пряко свързани с мерки, подобни на схеми за подпомагане на работата на непълно работно време, които обхващат значителна част от предприятията и работната сила в Унгария. Унгария е финансирала 113 740 000 EUR от увеличения размер на разходите със средства на Съюза. Унгария е финансирала със собствени средства 132 510 542 EUR от увеличения размер на публичните разходи.
                  
               
                     (10)
                  
                  
                     В съответствие с член 6 от Регламент (ЕС) 2020/672 Комисията се консултира с Унгария и провери внезапното и съществено увеличение на извършените и планираните публични разходи, пряко свързани с посочените в искането от 1 декември 2021 г. мерки, подобни на схеми за подпомагане на работата на непълно работно време.
                  
               
                     (11)
                  
                  
                     Поради това на Унгария следва да се предостави финансова помощ, за да ѝ се съдейства да се справи със социално-икономическите последици от тежкия икономически шок, причинен от избухването на COVID-19. Комисията следва да вземе решенията относно падежа, размера и отпускането на траншовете и вноските в тясно сътрудничество с националните органи.
                  
               
                     (12)
                  
                  
                     Унгария и Комисията следва да вземат предвид настоящото решение в споразумението за заем, посочено в член 8, параграф 2 от Регламент (ЕС) 2020/672.
                  
               
                     (13)
                  
                  
                     Настоящото решение следва да не засяга резултата от евентуални процедури относно нарушения на функционирането на вътрешния пазар, които биха могли да бъдат открити, по-специално съгласно членове 107 и 108 от Договора. То не отменя предвиденото в член 108 от Договора изискване държавите членки да уведомяват Комисията за случаите, които биха могли да представляват държавна помощ.
                  
               
                     (14)
                  
                  
                     Унгария следва редовно да уведомява Комисията за изпълнението на планираните публични разходи, за да ѝ позволи да прецени доколко те са били изпълнени от Унгария.
                  
               
                     (15)
                  
                  
                     Решението за предоставяне на финансова помощ се взима като са отчетени съществуващите и очакваните нужди на Унгария, както и исканията за финансова помощ съгласно Регламент (ЕС) 2020/672, които вече са представени или за които е планирано да бъдат представени от други държави членки, като при това са приложени принципите на равно третиране, солидарност, пропорционалност и прозрачност,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение за изпълнение (ЕС) 2020/1561 се изменя, както следва:
            
                        1)
                     
                     
                        Член 2 се изменя, както следва:
                        
                                    а)
                                 
                                 
                                    параграф 1 се заменя със следното:
                                    
                                       „1.   Съюзът отпуска на Унгария заем с максимален размер 651 470 000 EUR. Максималният среден срок до падежа на заема е 15 години.“;
                                    
                                 
                              
                                    б)
                                 
                                 
                                    параграф 4 се заменя със следното:
                                    
                                       „4.   Отпускането на първия транш зависи от влизането в сила на споразумението за заем, посочено в член 8, параграф 2 от Регламент (ЕС) 2020/672. Всеки следващ транш се отпуска в съответствие с условията на посоченото споразумение за заем или, когато е приложимо, зависи от влизането в сила на допълнение към него или на изменено споразумение за заем.“;
                                    
                                 
                              
                  
                        2)
                     
                     
                        Член 3 се заменя със следното:
                        
                           „Член 3
                           Унгария може да финансира следните мерки:
                           
                                       а)
                                    
                                    
                                       временна подкрепа за подобряване на условията за настаняване в туристическите дестинации, за да се запази съществуващата работна сила, както е предвидено в „Правителствена резолюция 2080/2020 относно националното развитие на настаняването“, за частта от разходите, свързана с подкрепата за самостоятелно заетите лица и едноличните търговци;
                                    
                                 
                                       б)
                                    
                                    
                                       временна подкрепа за предприятията за преработка на храни, предвидена в „Постановление на министъра на земеделието № 25/2020. (VI. 22.), за частта от разходите, свързана с подкрепата за самостоятелно заетите лица и едноличните търговци;
                                    
                                 
                                       в)
                                    
                                    
                                       временна подкрепа за градинарските предприятия в секторите на отглеждането на едногодишни култури и разсаждането на растения, както е предвидено в „Постановление на министъра на земеделието № 26/2020. (VI. 22.)“, за частта от разходите, свързана с подкрепата за самостоятелно заетите лица и едноличните търговци;
                                    
                                 
                                       г)
                                    
                                    
                                       временна подкрепа за предприятията за рибовъдство, предвидена в „Постановление на министъра на земеделието № 30/2020. (VI. 22.), за частта от разходите, свързана с подкрепата за самостоятелно заетите лица и едноличните търговци;
                                    
                                 
                                       д)
                                    
                                    
                                       удължаването до 30 юни 2020 г. на тези обезщетения за отглеждане на деца, които са изтекли по време на извънредното положение, както е предвидено в Правителствено постановление № 59/2020. (III. 23.) и в член 71 от „Закон LVIII от 2020 г.“;
                                    
                                 
                                       е)
                                    
                                    
                                       спирането, както е удължено и изменено, на плащането на социалноосигурителните вноски на работодателите в някои сектори, както е предвидено в член 4, буква а) от „Правителствено постановление № 47/2020. (III. 18.)“ (изменено), за частта от разходите, свързана с дружества, въвели намалено работно време или принудителен отпуск, или със случаите, когато служителите са били постоянно наети на работа;
                                    
                                 
                                       ж)
                                    
                                    
                                       освобождаването, както е удължено и изменено, от налога за обучение, плащан от работодателите в някои сектори, както е предвидено в член 4, буква а) от „Правителствено постановление № 47/2020. (III. 18.)“ (изменено), за частта от разходите, свързана с дружества, въвели намалено работно време или принудителен отпуск, или със случаите, когато служителите са били постоянно наети на работа;
                                    
                                 
                                       з)
                                    
                                    
                                       намаляването, както е удължено и изменено, на вноските на работодателите за рехабилитация в някои сектори, както е предвидено в член 4, буква а) от „Правителствено постановление № 47/2020. (III. 18.)“ (изменено), за частта от разходите, свързана с дружества, въвели намалено работно време или принудителен отпуск, или със случаите, когато служителите са били постоянно наети на работа;
                                    
                                 
                                       и)
                                    
                                    
                                       освобождаването, както е удължено и изменено, на малките данъкоплатци от режима на еднократно платимия годишен (патентен) данък за малък бизнес (KATA) в някои сектори, както е предвидено в член 5 от „Правителствено постановление № 47/2020. (III. 18.)“ (изменено), за частта от разходите, свързана с подкрепата за самостоятелно заетите лица и едноличните търговци;
                                    
                                 
                                       й)
                                    
                                    
                                       изключването, както е удължено и изменено, на разходите за персонал от данъчната основа на данъка за малките предприятия (KIVA) в някои сектори, както е предвидено в „Правителствено постановление № 47/2020. (III. 18.)“ (изменено), за частта от разходите, свързана с дружества, въвели намалено работно време или принудителен отпуск, или със случаите, когато служителите са били постоянно наети на работа;
                                    
                                 
                                       к)
                                    
                                    
                                       еднократно обезщетение за здравните работници като признание за допълнителната им работа по време на пандемията, както е предвидено в „Правителствено постановление № 275/2020. (VI. 12.)“;
                                    
                                 
                                       л)
                                    
                                    
                                       разходи, свързани със специалните мерки за контрол на пандемията, въведени в държавните дружества;
                                    
                                 
                                       м)
                                    
                                    
                                       разходи, свързани със специалните мерки за контрол на пандемията и за защита на личното здраве на държавните служители, както е предвидено в „Правителствено постановление № 250/2014. (X. 2.) относно Генерална дирекция „Обществени поръчки и доставки“ (KEF)“;
                                    
                                 
                                       н)
                                    
                                    
                                       разходи, свързани с инфраструктурата и инвестициите в болниците за осигуряване на високо равнище на защита на здравните работници и пациентите, както е предвидено в „Правителствена резолюция 1012/2020. (I. 31.) относно състава на оперативния персонал“;
                                    
                                 
                                       о)
                                    
                                    
                                       преки разходи за лични предпазни средства и оборудване в болниците и другите здравни заведения за осигуряване на високо равнище на защита на здравните работници, както е предвидено в „Правителствена резолюция 1012/2020. (I. 31.) относно състава на оперативния персонал“;
                                    
                                 
                                       п)
                                    
                                    
                                       еднократна схема за подпомагане на доходите на самостоятелно заетите лица в секторите, засегнати от защитни мерки, при условие че те продължат дейността си най-малко два месеца след очакваното прекратяване на извънредното положение, както е предвидено в „Правителствено постановление № 310/2021. (VI. 7.)“.“;
                                    
                                 
                     
                  
                        3)
                     
                     
                        Член 4 се заменя със следното:
                        
                           „Член 4
                           
                              1.   Унгария уведомява Комисията до 28 април 2021 г. за изпълнението на планираните публични разходи и продължава да я уведомява за това на всеки шест месеца, докато тези разходи не бъдат изцяло изпълнени.
                           
                           
                              2.   Когато мерките, посочени в член 3, се основават на планираните публични разходи и са били предмет на решение за изпълнение, с което се изменя настоящото решение, Унгария уведомява Комисията в рамките на шест месеца след датата на приемане на посоченото изменящо решение за изпълнение и на всеки шест месеца след това за изпълнението на планираните публични разходи, докато тези разходи не бъдат изцяло изпълнени.“
                           
                        
                     
                  
         
            Член 2
            Адресат на настоящото решение е Унгария.
            Настоящото решение поражда действие в деня на нотифицирането му на неговия адресат.
         
         
            Съставено в Брюксел на 25 януари 2022 година.
            
               
                  За Съвета
               
               
                  Председател
               
               C. BEAUNE
            
         
         
            (1)  ОВ L 159, 20.5.2020 г., стр. 1.
         
            (2)  Решение за изпълнение (ЕС) 2020/1561 на Съвета от 23 октомври 2020 г. за предоставяне, по силата на Регламент (ЕС) 2020/672, на временна подкрепа на Унгария с цел смекчаване на рисковете от безработица при извънредните обстоятелства вследствие на избухването на COVID-19 (ОВ L 357, 27.10.2020 г., стр. 24).
         
            (3)  Обнародвано в Държавен вестник на Унгария на 10 ноември 2020 г. (№ 242), стр. 7671.
         
            (4)  Обнародвано в Държавен вестник на Унгария на 9 декември 2020 г. (№ 273), стр. 9076.
         
            (5)  Обнародвано в Държавен вестник на Унгария на 22 декември 2020 г. (№ 287), стр. 10473.
         
            (6)  Обнародвано в Държавен вестник на Унгария на 5 март 2021 г. (№ 37), стр. 1509.
         
            (7)  Обнародвано в Държавен вестник на Унгария на 27 март 2021 г. (№ 52), стр. 2042.
         
            (8)  Обнародвано в Държавен вестник на Унгария на 29 април 2021 г. (№ 73), стр. 2676.
         
            (9)  Обнародвано в Държавен вестник на Унгария на 7 юни 2021 г. (№ 104), стр. 4469.